SPRÁVA KOMISIE EURÓPSKEMU PARLAMENTU A RADE

o vykonávaní a správe smernice Európskeho parlamentu a Rady 2000/14/ES z 8. mája 2000 týkajúcej sa aproximácie právnych predpisov členských štátov vzhľadom na emisiu hluku v prostredí pochádzajúcu zo zariadení používaných vo voľnom priestranstve

1.Úvod

Smernica 2000/14/ES o emisii hluku vo voľnom priestranstve (ďalej len „smernica“) bola prijatá 8. mája 2000 a uplatňovať sa začala 3. januára 2002. Právny rámec EÚ týkajúci sa emisie hluku zo zariadení vo voľnom priestranstve bol zavedený zlúčením siedmich smerníc týkajúcich sa konkrétnych výrobkov a dvoch smerníc o postupoch testovania.

Podľa článku 20 smernice sa vyžaduje, aby Komisia predkladala Európskemu parlamentu a Rade správu týkajúcu sa skúsenosti Komisie pri vykonávaní a správe smernice. Po vykonaní všetkých potrebných konzultácií, najmä s výborom zriadeným podľa článku 18 smernice, musí Komisia predložiť svoje závery a v prípade potreby akékoľvek zmeny tejto smernice.

Na základe uvedeného Komisia hodnotila smernicu počas jej fungovania. V hodnotení sa posudzovala výkonnosť smernice z hľadiska jej účinnosti pri plnení jej cieľov, jej efektívnosť (so zameraním na preskúmanie regulačných – vrátane administratívnych – nákladov a prínosov) a potenciál na zjednodušenie a zlepšenie, jej súdržnosť s inými právnymi predpismi EÚ, jej relevantnosť vo vzťahu k potrebám zainteresovaných strán a pridaná hodnota EÚ.

Na podporu hodnotenia sa použili rôzne zdroje údajov, vykonali sa konzultácie s rôznymi členskými štátmi a zainteresovanými stranami v príslušných pracovných skupinách a zároveň sa uskutočnilo viacero štúdií na zozbieranie aktuálnych informácií o výkonnosti zariadení v rozsahu pôsobnosti a na preskúmanie potreby a možnosti revízie:

·„Study on the experience in the implementation and administration of Directive 2000/14/EC relating to the noise emission in the environment by equipment for use outdoors“ (Štúdia o skúsenostiach s vykonávaním a správou smernice 2000/14/ES vzhľadom na emisiu hluku v prostredí pochádzajúcu zo zariadení používaných vo voľnom priestranstve) (ďalej len „štúdia NOMEVAL“) v roku 2007,

·„Impact assessment on possible policy options for reviewing the Outdoor Equipment Noise Directive“ (Posúdenie vplyvu možných politických možností na preskúmanie smernice o hluku zo zariadení vo voľnom priestranstve) (ďalej len „štúdia ARCADIS“) v roku 2009,

·„Study on the merger of the Directive on noise from outdoor equipment, 2000/14/EC, with the Machinery Directive“ (Štúdia o zlúčení smernice 2000/14/ES o hluku zo zariadení vo voľnom priestranstve so smernicou 2006/42/ES o strojových zariadeniach) (ďalej len „štúdia CEPS“) v roku 2013,

·„Study on the suitability of the current scope and limit values of Directive 2000/14/EC relating to the noise emission in the environment by equipment for use outdoors“ (Štúdia o vhodnosti súčasného rozsahu pôsobnosti a medzných hodnôt smernice 2000/14/ES vzhľadom na emisiu hluku v prostredí pochádzajúcu zo zariadení používaných vo voľnom priestranstve) (ďalej len „štúdia ODELIA“) v rokoch 2015 – 2016,

·the „Supporting study for an evaluation and impact assessment of Directive 2000/14/EC on noise emission by outdoor equipment“ (Podporná štúdia pre hodnotenie a posúdenie vplyvu smernice 2000/14/ES o emisii hluku zo zariadení vo voľnom priestranstve) (ďalej len „štúdia VVA“) z rokov 2017 – 2018.

Výsledky hodnotenia sú spracované v osobitnom pracovnom dokumente útvarov Komisie, ktorý je sprievodným dokumentom k tejto správe.

2.Cieľ a hlavné ustanovenia smernice

Smernicou sa stanovuje právny rámec pre harmonizáciu pravidiel a postupov súvisiacich s emisiou hluku v prostredí pochádzajúcou zo zariadení používaných vo voľnom priestranstve, ktoré sa uvádzajú na trh EÚ. Jej cieľom je chrániť ľudské zdravie a pohodu občanov a chrániť životné prostredie znížením emisie hluku zo zariadení používaných vo voľnom priestranstve, a prispieť k hladkému fungovaniu vnútorného trhu harmonizáciou požiadaviek týkajúcich sa zariadení používaných vo voľnom priestranstve s ohľadom na emisiu hluku s cieľom zabrániť prekážkam voľného pohybu takýchto zariadení.

Hlavné ciele smernice sú:

·zabezpečiť voľný pohyb zariadení používaných vo voľnom priestranstve, ktoré patria do rozsahu pôsobnosti smernice, na vnútornom trhu EÚ,

·znížiť prípustné hladiny hluku takýchto zariadení s cieľom chrániť zdravie a pohodu občanov, ako aj životné prostredie,